 ለሁለተኛው የፍጥነት መንገድ ግንባታ ለሚነሱ 455 ሚሊዮን ብር ወጪ ይደረጋል
- የአካባቢና የማኅበራዊ ተፅዕኖው ግምገማ ጥናቱ ተጠናቋልበኢትዮጵያ የመጀመሪያ ከሆነው የአዲስ-አዳማ የፍጥነት መንገድ ቀጥሎ ሁለተኛው ይሆናል የተባለው የሞጆ-ሐዋሳ የፍጥነት መንገድን ለመገንባት የሚያስችለው የአካባቢና ማኅበራዊ ተፅዕኖ ግምገማ ጥናት ተጠናቀቀ፡፡ ለተነሺዎች 445 ሚሊዮን ብር ወጪ ይደረጋል፡፡ 202 ኪሎ ሜትር ርዝመት ያለውን የሞጆ-ሐዋሳ የፍጥነት መንገድ ለመገንባት በቅድሚያ መሠራት ያለበትን የአካባቢና የማኅበራዊ ተፅዕኖ ግምገማ ያካሄደው በመጀመሪያ ቴክን ፕላን የተባለ ዓለም አቀፍ ድርጅት ነው፡፡ ኢትዮ አንፍራ የተባለ አገር በቀል ድርጅት ደግሞ እንዲከልሰው ተደርጎ መጠናቀቁን የኢትዮጵያ መንገዶች ባለሥልጣን አስታውቋል፡፡ ከባለሥልጣኑ የተገኘው መረጃ እንደሚያስረዳው፣ ጥናቶቹ በመንገድ ግንባታው ምክንያት ሊከሰቱ የሚችሉ አሉታዊ የአካባቢና ማኅበራዊ ተፅዕኖዎችን በመለየት ለዚህም የሚያስፈልገውን ወጪ ሁሉ በዝርዝር የያዘ ነው፡፡ በዚህ መንገድ ግንባታ የሚነሱ ቤቶችና ንብረቶች፣ እንዲሁም በዘላቂነትና ለተወሰኑ ጊዜያት ለካምፕ ግንባታ አገልግሎት የሚውሉ የእርሻ መሬቶችና በአጠቃላይ ለአደጋ ተጋላጭ የኅብረተሰብ ክፍሎች 455 ሚሊዮን ብር ወጪ እንደሚደረግ ይጠበቃል፡፡ ለአፈር መሸርሸር፣ በመንገዱ መስፋት ምክንያት የሚቆረጡ ዛፎችን መልሶ ለመተካትና በመንገድ ግንባታው ምክንያት በአካባቢው የሚፈጠሩ ሌሎች ተያያዥ አሉታዊ ተፅዕኖዎችን ለመቅረፍና የመፍትሔ ዕርምጃዎች ለመውሰድ ለሚሠሩ ሥራዎች በቂና ተገቢ በጀት ይያዛልም ተብሏል፡፡ ተነሺዎችን መልሶ ለማስፈርና የካሳ ክፍያ ለመፈጸም የሚያስችለው ጥናትም መጠናቀቁን የሚያሳየው የባለሥልጣኑ መረጃ፣ መንገዱ በሚገነባበት መስመር በሕጋዊ መንገድ ከተገነቡት ውጪ ቤቶችና ማንኛውም ቋሚ ንብረት፣ እንዲሁም ተያያዥ ግንባታዎች ምንም ዓይነት ካሳ ሳያገኙ እንዲነሱ የሚደረግ መሆኑን አስታውቋል፡፡ ሆኖም ጥናቶቹ በሚከናወኑበት ወቅት ቀደም ሲል የነበሩ ቤቶች በአካባቢው መስተዳድር ዕውቅና ባይኖራቸውም፣ በዓለም ባንክ ፖሊሲ መሠረት የካሳ ክፍያ ይፈጸምባቸዋል ተብሏል፡፡ ከአዲስ-አዳማ የፍጥነት መንገድ በርዝማኔው ከአራት እጅ በላይ ብልጫ ያለው የሞጆ ሐዋሳ የፍጥነት መንገድን ለመገንባት፣ ከ600 ሚሊዮን ዶላር በላይ ወጪ ይጠይቃል፡፡ ግንባታው በአራት ምዕራፎች ተከፋፍሎ የሚከናወን መሆኑን የገለጹት የባለሥልጣኑ የኮሙዩኒኬሽን ዳይሬክቶሬት ዳይሬክተር አቶ ሳምሶን ወንድሙ፣ በአሁኑ ወቅት የፍጥነት መንገዱን ግንባታ ለማስጀመር የሚያስችሉ ዋና ዋና ሥራዎች በመጠናቀቅ ላይ መሆናቸውን አመልክተዋል፡፡ ከፍተኛ ጠቀሜታ ይኖረዋል የተባለው የሞጆ-ሐዋሳ የፍጥነት መንገድ 10,000 ኪሎ ሜትር የሚሸፍነው የታላቁ ምሥራቅ የአፍሪካ ኮሪደር መንገድ አካል እንደሆነም ተገልጿል፡፡ የታላቁ የምሥራቅ አፍሪካ ኮሪደር ከካይሮ ተነስቶ ኬፕታውን የሚደርስ መንገድ ነው፡፡ እንደ አቶ ሳምሶን ገለጻ፣ ከአራቱ የግንባታ ፕሮጀክቶች ውስጥ ከመቂ-ዝዋይ ለሚገነባው የፍጥነት መንገድ አንደኛው ክፍል የጨረታ ሒደቱ እየተጠናቀቀ ነው፡፡ ግንባታውን የሚያካሂደው የኮንስትራክሽን ኩባንያ በቅርቡ ይታወቃል፡፡ ከሞጆ መቂና ከሞጆ አርሲ ነገሌ ድረስ ያሉትን መንገዶች የሚገነቡ ኮንትራክተሮች በዚህ ዓመት መጨረሻ ድረስ የሚታወቁ ሲሆን፣ ከአርሲ ነገሌ ሐዋሳ ድረስ የሚገነባው መንገድ ግንባታ ጨረታ ደግሞ በሚቀጥለው ዓመት እንደሚወጣ አቶ ሳምሶን አስረድተዋል፡፡ ለዚህ የፍጥነት መንገድ ግንባታ የሚወጣው ወጪ የሚሸፈነው የኢትዮጵያ መንግሥት በሚመድበው በጀትና በአራት አበዳሪ ድርጅቶች ነው፡፡ ለግንባታው የሚሆነውን ወጪ ለማበደር የተስማሙት ደግሞ የአፍሪካ ልማት ባንክ፣ የዓለም ባንክ፣ የኮሪያና የቻይና ኤግዚም ባንኮች ናቸው፡፡